Komisijos reglamentas (EB) Nr. 1887/2000
2000 m. rugsėjo 6 d.
dėl leidimo naudoti naują pašarų priedą
(tekstas svarbus EEE)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1970 m. lapkričio 23 d. Tarybos direktyvą 70/524/EEB dėl pašarų priedų [1] su paskutiniais pakeitimais, padarytais Komisijos reglamentu (EB) Nr. 1353/2000 [2], ypač į jos 3 straipsnį,
kadangi:
(1) Direktyvoje 70/524/EEB yra numatyta, kad, atsižvelgiant į mokslo ir technikos pažangą, gali būti leidžiama naudoti naujus priedus.
(2) Naujas priedas gali būti laikinai patvirtintas tuo atveju, jei, į pašarus įdėjus leistiną priedo kiekį, tas priedas neturi neigiamo poveikio žmonių ar gyvūnų sveikatai arba aplinkai, nekenkia vartotojui pakeisdamas gyvulininkystės produktų savybes, jei jo kiekį pašaruose galima kontroliuoti ir, atsižvelgiant į turimus rezultatus, galima daryti prielaidą, kad yra laikomasi Direktyvos 70/524/EEB 3a straipsnio a punkte nustatytų reikalavimų jo veiksmingumo atžvilgiu.
(3) Atsižvelgiant į pateiktuose dokumentuose nurodytus ir valstybių narių išnagrinėtus duomenis, laikomasi laikino leidimo naudoti "nuosėdinės kilmės klinoptilolitą", priskiriamą "rišiklių, birumą gerinančių medžiagų ir koaguliantų" grupei, reikalavimus.
(4) "Nuosėdinės kilmės klinoptilolitą" dar reikėtų įtraukti į kitiems tos pačios grupės jau patvirtintiems priedams nustatytų dioksinų monitoringo programą. Komisijos reglamente (EB) Nr. 2439/1999 [3] su pakeitimais, padarytais Reglamentu (EB) Nr. 739/2000 [4], tokia programa numatyta ir rišikliams, birumą gerinančioms medžiagoms bei koaguliantams. Jei, remiantis pakankamu kiekiu duomenų, gautų vykdant dioksinų naujame priede monitoringo programą, nėra nustatyta konkreti didžiausio kiekio riba, po 2000 m. spalio 15 d. nustatoma data, kurią turėtų būti pateikti monitoringo programos duomenys, ir taikoma dioksino analizės metodu nustatyta aptikimo riba.
(5) Šiame reglamente numatytos priemonės atitinka Pašarų nuolatinio komiteto nuomonę,
PRIĖMĖ ŠĮ REGLAMENTĄ:
1 straipsnis
Remiantis Direktyva 70/524/EEB, "rišiklių, birumą gerinančių medžiagų ir koaguliantų" grupei priskiriamą "nuosėdinės kilmės klinoptilolitą" leidžiama naudoti kaip pašarų priedą laikantis šio reglamento priede nustatytų reikalavimų.
Komisija iki 2000 m. spalio 15 d. persvarsto šį reglamentą, atsižvelgdama į dioksinų naujame priede monitoringo programos rezultatus.
2 straipsnis
Šis reglamentas įsigalioja dvidešimtą dieną po jo paskelbimo Europos Bendrijų oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2000 m. rugsėjo 6 d.